Svend Aage Fauerholdt (DF), 2001-03-27:
Også til de to forslag, der er fremsat her, er vores ordfører forhindret, og derfor skal jeg fremkomme med følgende: Lovforslag nr. L 180, der er til behandling, handler om at gøre de grundlæggende social- og sundhedsuddannelser mere spændende for de unge at søge ind på, men også om, at der samtidig sker en opgradering af det faglige niveau, som arbejdsgiverne efterlyser, der endvidere gør, at der kan ydes patienter og den del af befolkningen, som søger disse ydelser, en kvalificeret hjælp og omsorg. Tendensen med, at de unge vender faget ryggen, er vi enige i skal vendes, men også det, at det er 10 år siden, uddannelserne blev etableret, godtgør, at de gås efter i sømmene.
Også set i lyset af beslutningsforslag nr. B 119
er det positivt, at der nu lægges op til en revidering og modernisering af uddannelserne. Nogle af de elementer, der ændres, er indgangen til social- og sundhedshjælperuddannelsen og til den pædagogiske grunduddannelse, som afløses af et mere fleksibelt forløb og en ligestilling med øvrige erhvervsrettede uddannelser.
Dansk Folkeparti har ikke noget imod, at der sker en opkvalificering af uddannelserne, ligesom der nu etableres et forsøg med direkte adgang til et samlet forløb i social- og sundhedsassistentuddannelserne.
En anden ændring er, at social- og sundhedsskolerne nu skal formidle ansættelsesaftaler mellem elev og arbejdsgiver.
Det kan vi heller ikke have noget imod.
Det er vigtigt for os, at man løbende opkvalificerer sig og samtidig har lyst til at beskæftige sig med den del af befolkningen, der har behov for hjælp og omsorg.
Derfor kan vi tilslutte os det forsøg, der tænkes igangsat i tre amter og i Københavns Kommune, hvor der gives mulighed for et samlet uddannelsesforløb til en fuld social- og sundhedsassistentuddannelse. Med hensyn til adgangsprøven til sygeplejerskeuddannelsen mener vi, at denne må fastholdes,
såfremt man ikke har en baggrund som social- og sundhedsassistent. Dansk Folkeparti vil se positivt på lovforslaget.
Baggrunden for beslutningsforslag nr. B 119, som vi er medforslagsstillere af, er bl.a. udsigten til mangel på kvalificeret arbejdskraft inden for pleje- og omsorgssektoren og ikke mindst på sundheds- og socialområdet.
Forskellige analyser har givet et signal om udviklingen
inden for området, som det også er skitseret i bemærkningerne til forslaget
Derfor er der sikkert mange, der har tænkt tanker om en faglig opgradering af social- og sundhedsuddannelserne.
Der er en god grund til at overveje uddannelsen og forholdene for dette personale.
Nogle har været inde på, at vi skal ansætte pædagoger på hospitalerne, andre at lægesekretærerne også skal kunne overtage noget af sygeplejerskernes arbejdsområde.
Sidstnævnte er en god idé efter Dansk Folkepartis opfattelse.
Der er ingen grund til, at sygeplejersker skal bruge deres uddannelse til administrative opgaver og kontorarbejde, når det kan løses af andre personalegrupper, således at sygeplejerskerne kan bruge deres uddannelse effektivt til gavn for patienterne.
Den dominoeffekt, det vil have i hele plejesektoren, kunne man udmærket tænke sig brede sig yderligere, således at sygeplejerskerne kunne overtage opgaver inden for en del af det lægelige område.
Vi har allerede set, at det netop er sket med en del skadestuefunktioner på landets hospitaler.
Det er også således, at når et personaleområde får flere og indholdsrige opgaver, øger det interessen for faget, samtidig med at det kan give større arbejdsglæde for den enkelte, men naturligvis ikke mindst, at det kan give en større efterspørgsel efter netop at søge ind på disse uddannelsesområder, der er væsentlige efter Dansk Folkepartis mening.